L'Eliana reuneix a tots els Equips contra la violència de gènere, domèstica i sobre menors des de 2003
31 de març de 2025

• L'acte ha servit per a compartir el recent premi de bones pràctiques de la FEMP.

L'Ajuntament de l'Eliana ha celebrat aquest passat divendres, 28 de març, un homenatge a totes les persones que han format part de l'Equip  Interdisciplinari contra la Violència de Gènere, Domèstica i sobre Menors de la localitat des de 2003, que inclou des de personal de serveis socials i igualtat I forces de seguretat, fins a equips de govern, Centre de Salut o juristes.

L'acte, celebrat al Saló de Plens, ha servit per a compartir el premi de la Federació Espanyola de Municipis i Províncies (FEMP) en el IX Concurs de Bones Pràctiques Locals contra la Violència sobre la Dona, en la categoria de “Millora de la resposta institucional a través de la coordinació i el treball en xarxa entre les autoritats i organismes competents” i representat per una Menina.

L'any 2003, abans fins i tot d'entrar en vigor la llei orgànica integral contra la violència de gènere, es va crear l'equip i des de llavors ha atés centenars de dones elianeres. La seua composició s'ha reforçat durant el 2024 amb la incorporació de noves figures i s'ha dotat de plans específics per a cada tipus de violència. A més, continua treballant en l'elaboració i millora dels protocols d'intervenció i atenció a les dones víctimes, així com en l'elaboració de diversos materials de sensibilització i difusió a la ciutadania i específicament a les víctimes de violència de gènere com la Guia de recursos per a la seua atenció.

L'Equip destaca per la seua innovació, àmplia cobertura i la qualitat de l'atenció, ja que està disponible les 24 hores del dia, compta amb un servei d'assistència jurídica durant tot l'any, que atén, assessora i també representa les dones víctimes en moments importants i difícils per a elles, com és el de la interposició de les denúncies o l'assistència lletrada en processos judicials i compta amb una àmplia coordinació interinstitucional, des de la Subdelegació de govern fins als centres educatius o el Centre Dona.